b'\n_START_ARTICLE_\nJanez Meja\xc4\x8d (baletnik)\n_START_SECTION_\n\xc5\xbdivljenje in delo\n_START_PARAGRAPH_\nV Ljubljani je kon\xc4\x8dal gimnazijo in Srednjo baletno \xc5\xa1olo. Bil je \xc4\x8dlan ljubljanskega baleta od leta 1954. Sprva je nastopal v baletnem zboru, kasneje pa je postal prvi plesalec baleta. V sezoni 1965/66 je bil baletni solist v Stora Theatre v Goeteborgu. Izpopolnjeval se je v tujini (Cannes)._NEWLINE_V svoji karieri je oblikoval 84 solisti\xc4\x8dnih baletnih vlog, postavil 62 koreografij v dramskih gledali\xc5\xa1\xc4\x8dih in operi. Dvajset let je vodil baletno izobra\xc5\xbeevanje za mlade v Trstu, bil je predavatelj za odrski gib in zgodovinske plese na Akademiji za glasbo v Ljubljani. V sezonah 1981-1984 in 1995-1998 je bil vodja ljubljanskega baleta. Upokojil se je leta 1987.\n_START_SECTION_\nPriznanja in nagrade\n_START_PARAGRAPH_\nNaziv vrhunski umetnik mu je tedanje ministrstvo za kulturo podelilo leta 1973, tri leta kasneje (1976) je prejel nagrado Pre\xc5\xa1ernovega sklada za vlogo Razuzdanca v baletu Razuzdan\xc4\x8deva usoda, leta 1979 je na 8. jugoslovanskem baletnem bienalu dobil priznanje za vlogo \xc5\xbdenina v baletu Vrag na vasi._NEWLINE_Slovenski gledali\xc5\xa1ki muzej je leta 2005 njegovo umetni\xc5\xa1ko in \xc5\xbeivljenjsko pot predstavil z razstavo in izdajo knjige z naslovom Janez Meja\xc4\x8d\xc2\xa0: Danseur noble._NEWLINE_13. februarja 2011 mu je Dru\xc5\xa1tvo baletnih umetnikov Slovenije podelilo strokovno nagrado Lydie Wisiakove, 11. julija 2011 je za vsestranski prispevek k slovenski baletni in gledali\xc5\xa1ki umetnosti dobil Red za zasluge, leta 2018 pa je prejel Pre\xc5\xa1ernovo nagrado za \xc5\xbeivljenjsko delo.'